"L-UE għandha tiffoka aktar fuq it-turiżmu, l-avjazzjoni, u n-negozji żgħar u medji wara l-Covid-19" Biex tassew tindirizza l-impatt tal-pandemija COVID-19, l-Unjoni Ewropea għandha ssaħħaħ l-attenzjoni tagħha fuq in-negozji żgħar u medji u s-setturi ekonomiċi bħat-turiżmu u l-avjazzjoni. Qalet dan il-Ministru għall-Enerġija, l-Intrapriża u l-Iżvilupp Sostenibbli Miriam Dalli waqt laqgħa tal-Kunsill Ewropew tal-Kompetittività fi Brussell illum. Il-Ministru Dalli saħqet li trid tingħata aktar importanza għal start-ups u scale-ups jekk ir-riġenerazzjoni ekonomika trid tkun waħda b'saħħitha. Waqt il-laqgħa tal-Kunsill ġie diskuss l-aġġornament dwar l-istrateġija tal-Unjoni Ewropea dwar l-industrija, il-pakkett dwar is-servizzi diġitali u l-futur tat-turiżmu Ewropew. Il-Ministru Dalli enfasizzat ir-realtà ta' gżira żgħira fil-periferija tal-Unjoni Ewropea u l-impatt doppju li qed jinħass minn negozji Maltin, inkluż il-ħlas tat-trasport. Insistiet illi dawn ir-realtajiet għandhom jittieħdu bis-serjetà fl-aġġornament tal-istrateġija tal-industrija. Dan filwaqt li enfasizzat dwar l-importanza tat-transizzjoni għal ekonomija ekoloġika biex ħadd ma jitħalla jaqa lura. Dwar l-aċċess għal fondi, il-Ministru Dalli saħqet li kulħadd għandu jkun trattat b'mod indaqs. Dan b'mod partikolari għas-suq ewlieni tal-UE, fejn joffri l-istess kundizzjonijiet indaqs għal kulħadd. Ministru Dalli saħqet lill-Kumissjoni Ewropea biex tuża l-finanzi tagħha ħalli tilħaq dawn il-miri speċifiċi u b'hekk tkun qed tassisti lin-negozji żgħar u medji biex tkun aktar kompetittiva u reżiljenti, permezz tad-diversifikazzjoni. Malta wriet l-appoġġ tagħha għall-istrateġija tal-Kummissjoni Ewropea biex tiżdied id-diversifikazzjoni tas-sorsi ta' materja prima, xi ħaġa li żdiedet fl-importanza tagħha tul il-pandemija tal-COVID-19. Dwar l-Att għas-Suq Diġitali, il-Ministru Dalli laqgħet din il-proposta bħala pass 'il quddiem iżda li hemm bżonn ta' aktar diskuzzjoni fuq l-impatt li se jkollhom kumpaniji li joffru servizzi ta' pjattaforma fuq in-negozji. Dan b'mod speċjali fejn jidħlu kwistjonijiet ta' market predictability, seasonality, u issue oħra li huma ta' importanza partikolari għan-negozji li joperaw fis-settur tat-turiżmu.